Coba ceritain soal Kota Tanjungpinang dalam bahasa bali

Kota Tanjungpinang (Aksara Bali: ᬓᭀᬢᬢᬜ᭄ᬚ᭄ᬭᬸᬂᬧᬶᬦᬂ) utawi Tanjung Pinang (sané ketah kasurat Tg. Pinang) inggih punika silih tunggil kota ring propinsi Riau, Indonésia. Kota puniki ibu kota saking propinsi Kepulauan Riau (Kapuloan Riau). Kota puniki magenah ring Nusa Bintan miwah makudang-kudang nusa alit minakadi Nusa Dompak miwah Nusa Penyengat, antuk koordinat 0º51' - 0º59' LU dan 104º23' - 104º34' BT.

Kota Tanjungpinang i nguni wantah unteng pamréntahan saking Kesultanan Riau-Lingga. Sadurung kalimbakang dados kota otonom, Tanjungpinang wantah ibukota saking Kabupatén Kepulauan Riau (mangkin Kabupatén Bintan). Kota puniki sané dumun wantah ibukota Propinsi Riau (Riau Daratan miwah Nusa Riau) sadurung kagingsirang ka Kota Pekanbaru. Wates-wates wewidangan saking Kota Tanjungpinang inggih punika pinih kaja Kecamatan Teluk Bintan miwah Kecamatan Bintan Utara, kabupatén Bintan, pinih kelod inggih punika Kecamatan Mantang miwah Kecamatan Bintan Timur, kabupatén Bintan. Ring sisi kauh inggih punika Kecamatan Galang, Kota Batam, miwah Kecamatan Teluk Bintan, kabupatén Bintan  miwah pinih kangin Kecamatan Bintan Timur dan Kecamatan Teluk Bintan, kabupatén Bintan.

Akéh genah pariwisata sané wénten ring kota puniki, minakadi Nusa Penyengat sané doh ipun wantah 2 mil saking Pelabuan Sri Bintan Pura, Pasisi Trikora sané mabias putih tur doh ipun saking kota kirang langkung wantah 65 km miwah Pasisi Buatan inggih punika Sisin Pasih sané magenah ring pasisi pusat kota pinaka cihna saking kota (waterfront city).

Pelabuan Tanjungpinang ring Sri Bintan Pura madué kapal-kapal féri miwah féri becat (speedboat) sané kaanggén tatkala ngamargiang palungan doméstik minakadi ka Nusa Batam miwah nusa- tiosan minakadi Nusa Karimun miwah Kundur miwah kota-kota ring Riau. Pelabuan puniki taler pinaka genah anggén ngamargiang palungan internasional ka panegara Malaysia miwah Singapura.